b'\n_START_ARTICLE_\nPavasaris (Boti\xc4\x8delis)\n_START_SECTION_\nIstorija\n_START_PARAGRAPH_\nPirm\xc4\x85 kart\xc4\x85 paveikslas pamin\xc4\x97tas 1499\xc2\xa0m. priklausantis Pierfrancesco de Medici kolekcijoms ir buv\xc4\x99s name prie pat Medi\xc4\x8di\xc5\xb3 r\xc5\xabm\xc5\xb3 Florencijoje. Paveikslas minimas po Giovanni di Pierfrancesco mirties. Apra\xc5\xa1ytas kartu su kitu Boti\xc4\x8delio paveikslu \xe2\x80\x9ePalad\xc4\x97 ir kentauras\xe2\x80\x9c buv\xc4\x99s Lorenzo di Pierfrancesco kambariuose: \xe2\x80\x9epaveikslas ant med\xc5\xbeio panel\xc4\x97s vir\xc5\xa1 vaiko lovyt\xc4\x97s, kuriame pavaizduotos devynios fig\xc5\xabros, moter\xc5\xb3 ir vyr\xc5\xb3\xe2\x80\x9c. Po to paveikslas minimas 1503\xc2\xa0m. po Lorenzo di Pierfrancesco mirties ir 1516\xc2\xa0m. turto dalybose._NEWLINE_Paveiksl\xc4\x85 gal\xc5\xb3 gale paveld\xc4\x97jo b\xc5\xabsimas Florencijos kunigaik\xc5\xa1tis Kozimas I Medi\xc4\x8dis ir 1537\xc2\xa0m. perk\xc4\x97l\xc4\x97 j\xc4\xaf \xc4\xaf Villa di Castello prie Florencijos, kur j\xc4\xaf mat\xc4\x97 D\xc5\xbeord\xc5\xbeas Vazaris. I\xc5\xa1 Vazario apib\xc5\xabdinimo 1550 m., kad paveiksle vaizduojamas ateinantis pavasaris, kilo k\xc5\xabrinio pavadinimas. \xc5\xa0i versija priimama bendru atveju, nors, kas i\xc5\xa1 tikro vaizduojama paveiksle, lieka tik sp\xc4\x97ti. 1815\xc2\xa0m. paveikslas buvo perkeltas \xc4\xaf Vazario koridori\xc5\xb3, po to buvo Florencjos Akademijos galerijoje. 1919\xc2\xa0m. perkeltas \xc4\xaf Ufici\xc5\xb3 galerij\xc4\x85. Paveikslas vis\xc4\x85 laik\xc4\x85 buvo laikomas atliktu Boti\xc4\x8delio, nors joki\xc5\xb3 dokument\xc5\xb3, rodan\xc4\x8di\xc5\xb3 u\xc5\xbesakym\xc4\x85, u\xc5\xbemokest\xc4\xaf ar pan., nei\xc5\xa1liko. Autografo irgi n\xc4\x97ra. Paveikslo suk\xc5\xabrimo data ir jos pirmasis u\xc5\xbesakovas yra tik sp\xc4\x97jami. Tikriausiai tai buvo privatus Lorenzo di Pierfrancesco u\xc5\xbesakymas, atliktas 1478\xe2\x80\x931485\xc2\xa0m. laikotarpyje Lorenzo ir Semiramide d\xe2\x80\x99Appiani vestuvi\xc5\xb3 proga. Boti\xc4\x8delis tikriausiai paveikslo tapyboje buvo padar\xc4\x99s nemenk\xc4\x85 pertrauk\xc4\x85, nes 1481\xc2\xa0m. dirbo Romos Siksto koply\xc4\x8dioje.\n_START_SECTION_\nPaveikslo tema\n_START_PARAGRAPH_\nPaveiksle vaizduojama alegorin\xc4\x97 scena, paremta antikiniais motyvais. Trys gracijos i\xc5\xa1kart atpa\xc5\xbe\xc4\xafstamos i\xc5\xa1 b\xc5\xabdingo j\xc5\xb3 vaizdavimo. Paveikslo centre vaizduojama Venera. Vir\xc5\xa1 jos\xc2\xa0\xe2\x80\x93 Kupidonas su lanku ir str\xc4\x97le, nusitaik\xc4\x99s \xc4\xaf vien\xc4\x85 i\xc5\xa1 gracij\xc5\xb3. Vyro kair\xc4\x97je tapatyb\xc4\x97 diskutuotina. Tai gali b\xc5\xabti Marsas, Veneros vyras, arba Merkurijus, jei priimti versij\xc4\x85, kad paveiksle vaizduojamas Hesperid\xc5\xbei\xc5\xb3 sodas (i\xc5\xa1 Hesperid\xc5\xbei\xc5\xb3 sodo, pagal mitus, Heraklis tur\xc4\x97jo pavogti obuolius, o Merkurijus buvo sodo sargas). Kita versija, paveiksle vaizduojamas Edeno sodas. \xc5\xbdengianti moteris Venerai i\xc5\xa1 kair\xc4\x97s tikriausiai vaizduoja Flor\xc4\x85\xc2\xa0\xe2\x80\x93 g\xc4\x97li\xc5\xb3 ir pavasario deiv\xc4\x99. Dar toliau v\xc4\x97jas Zefyras vejasi savo \xc5\xbemon\xc4\x85, nimf\xc4\x85 Chlorid\xc4\x99._NEWLINE_Paveiksle pavaizduota apie 190 skirting\xc5\xb3 g\xc4\x97li\xc5\xb3, i\xc5\xa1 kuri\xc5\xb3 130 r\xc5\xab\xc5\xa1i\xc5\xb3 nustatytos. K\xc5\xabrinio paskirtis ir alegorin\xc4\x97 reik\xc5\xa1m\xc4\x97 yra ne\xc5\xbeinomi. Paprastai priimama Vazario versija, kad paveiksle vaizduojamas pavasario at\xc4\x97jimas, gamtos prabudimas. Veneros fig\xc5\xabra centre rodo gamtos gyvenimo varan\xc4\x8di\xc4\x85j\xc4\x85 j\xc4\x97g\xc4\x85 \xe2\x88\x92 meil\xc4\x99. Sutariama, kad paveikslas tampriai susij\xc4\x99s su Medi\xc4\x8di\xc5\xb3 aplinkoje tuo metu vyravusiomis neoplatonik\xc5\xb3 id\xc4\x97jomis ir estetika. Paveikslas gal\xc4\x97jo iliustruoti Ovidijaus poezij\xc4\x85, b\xc5\xabti susij\xc4\x99s su Boti\xc4\x8delio draugo Poliziano eil\xc4\x97mis. Sud\xc4\x97tingas paveikslo simbolizmas yra nei\xc5\xa1senkan\xc4\x8di\xc5\xb3 interpretacij\xc5\xb3 ir pasl\xc4\x97pt\xc5\xb3 prasmi\xc5\xb3 ie\xc5\xa1kojimo \xc5\xa1altinis.'